Il-kumpanija airX, ibbażata f’Malta, u li toffri servizzi ta’ titjiriet air charters u jets privati għall-klijenti madwar l-Ewropa kollha, żiedet żewġ ajruplani oħra mal-flotta tagħha taħt il-bandiera Maltija. Dawn iż-żewġ ajruplani huma Boeings 737 li nbidlu f’ajruplani VIP. John Matthews, iċ-Ċhairman tal-airX qal lil tvm.com.mt , li Malta toffri opportunità biex in-negozju tagħhom ikompli jikber, li jfisser aktar dħul fl-ekonomija ta’ pajjiżna, kif ukoll aktar impjiegi għal Maltin. Ħabbar ukoll li sal-aħħar tas-sena, il-kumpanija se jkollha għaxar ajruplani rreġistrati f’Malta. Intant, waqt konferenza tal-aħbarijiet, tħabbru l-aħħar dettalji tat-22 edizzjoni tal-Airshow Internazzjonali ta’ Malta li se ssir bejn is-Sibt 27 u l-Ħadd 28 ta’ Settembru. Huwa kkonfermat li se jieħdu sehem 13-il pajjiż, bl-istennija tkun għall-ispettaklu fl-ajru mill-Frecce Trecolori tal-Italja, ir-Red Arrows tal-Ingilterra, it-Turkish Stars tat-Turkija u l-Patrulia Aguila ta’ Spanja. L-edizzjoni ta’ dis-sena se tara l-parteċipazzjoni għall-ewwel darba tal-Eġittu u t-Turkija, filwaqt li l-Belġju se jġib f’Malta l-F16. L-Airshow Internazzjonali ta’ Malta se jerġa jsir f’park numru 4 tal-ajruport, f’Ta’ Kandja.